Yhdistynyt kuningaskunta erosi EU:sta 1. helmikuuta 2020, ja se on nyt kolmas maa. Erosopimuksen mukainen siirtymäkausi päättyi 31. joulukuuta 2020. Tämän vuoksi Yhdistynyt kuningaskunta ei enää kuulu liitteessä XI olevan 1 artiklan 4 kohdan mukaiseen jäsenvaltioiden otokseen erityisindikaattorien laskentaa varten (jäljellä oleva kymmenen jäsenvaltion otos edustaa edelleen vähintään 75:tä prosenttia EU:n nykyisten 27 jäsenvaltion bruttokansantuotteesta).

Yhteisindeksillä mitataan EU:n virkamiesten elinkustannusten muutoksia Belgiassa ja Luxemburgissa kyseisissä jäsenvaltioissa työskentelevän henkilöstön jakautumisen mukaan. Eurostat määrittää tämän indeksin Belgian ja Luxemburgin viranomaisten toimittamien hintatietojen ja EU:n toimielinten sisäisiin tietokantoihin sisältyvien henkilöstön määrää koskevien tietojen perusteella.

Lisäksi henkilöstösääntöjen liitteessä XI oleva 10 artikla sisältää maltillistamislausekkeen, jonka mukaan erityisindikaattorin arvoon sovelletaan +2 prosentin ylärajaa ja –2 prosentin alarajaa. Jos erityisindikaattorin arvo ylittää ylärajan tai jää alle alarajan, vuotuisen päivityksen laskemiseen käytetään kyseistä raja-arvoa. Tällöin raja-arvoa sovelletaan 1. heinäkuuta alkaen ja vuotuisen päivityksen jäännöstä seuraavan vuoden huhtikuun 1. päivästä.

Henkilöstösääntöjen liitteessä XI olevassa 11 artiklassa vahvistetaan poikkeuslauseke, jota sovelletaan, jos unionin reaalinen bruttokansantuote (BKT) laskee komission ennusteen mukaan. Henkilöstösääntöjen liitteessä XI olevan 11 artiklan mukaan poikkeuslauseketta sovelletaan, jos erityisindikaattorin arvo on positiivinen mutta unionin BKT on laskenut kuluvana vuonna. Tällöin vuotuisen päivityksen laskennassa käytetään erityisindikaattorin arvoa osittain tai kokonaan riippuen EU:n BKT:n laskun suuruudesta ja jäljelle jäävä osa otetaan huomioon myöhemmin seuraavana vuonna tai sitten kun unionin BKT:n kumulatiivinen kasvu on kääntynyt positiiviseksi siitä vuodesta tarkasteltuna, jona poikkeuslauseketta sovellettiin.

Lisäksi henkilöstösääntöjen liitteessä XI olevassa 8 artiklassa säädetään, että kun implisiittisten indeksien perusteella mitatut elinkustannukset kasvavat tietyssä asemapaikassa yli 6 prosenttia tai yli 10 prosenttia, väliaikainen tai vuotuinen päivitys tulee voimaan ennen tavanomaista voimaantulopäivämäärää (eli vuotuisen päivityksen osalta ennen heinäkuun 1. päivää ja väliaikaisen päivityksen osalta ennen tammikuun 1. päivää). Tällaisissa tapauksissa väliaikainen päivitys tulee voimaan 1. tai 16. marraskuuta ja vuotuinen päivitys 1. tai 16. toukokuuta sen mukaan, miten suurta elinkustannusten kasvu on.

3.2.EU:n virkamiesten ja muun henkilöstön, joiden asemapaikka on EU:ssa, palkkoihin ja eläkkeisiin sovellettavien korjauskertoimien päivitys (henkilöstösääntöjen 64 artiklan toinen alakohta)

Henkilöstösääntöjen 64 artiklan mukaan virkamiehen euroina ilmaistuun palkkaan sovelletaan eri asemapaikkojen elinolosuhteiden mukaan korjauskerrointa, joka on joko suurempi, pienempi tai yhtä suuri kuin 100 prosenttia. Korjauskertoimia ei sovelleta Belgiaan eikä Luxemburgiin, koska ne ovat useimpien unionin toimielinten pääasiallisia ja alkuperäisiä toimipaikkoja ja niitä käytetään vertailukohtana.

Lisäksi korjauskertoimet lasketaan tai peruutetaan ja päivitetään vuosittain liitteen XI mukaisesti. Päivittämisen osalta kaikkia arvoja on pidettävä viitteellisinä. Komissio julkaisee päivitetyt arvot kahden viikon kuluessa päivityksestä Euroopan unionin virallisen lehden C-sarjassa.

Henkilöstösääntöjen liitteessä XI olevan 8 artiklan mukaan asemapaikoissa, joissa elinkustannusten kasvu on nopeaa (implisiittisten indeksien kehityksen perusteella mitattuna), korjauskerroin tulee voimaan ennen tammikuun 1. päivää, kun kyseessä on väliaikainen päivitys, ja ennen heinäkuun 1. päivää, kun kyseessä on vuotuinen päivitys. Vuotuisessa päivityksessä päivitys tulee voimaan heinäkuun 1. päivän asemasta jo 16. toukokuuta, jos implisiittisten indeksien perusteella mitattu elinkustannusten kasvu on suurempi kuin 6 prosenttia, ja 1. toukokuuta, jos implisiittisten indeksien perusteella mitattu elinkustannusten kasvu on suurempi kuin 10 prosenttia.

Väliaikaisessa päivityksessä päivitys tulee voimaan tammikuun 1. päivän asemasta jo 16. marraskuuta, jos implisiittisten indeksien perusteella mitattu elinkustannusten kasvu on suurempi kuin 6 prosenttia, ja 1. marraskuuta, jos implisiittisten indeksien perusteella mitattu elinkustannusten kasvu on suurempi kuin 10 prosenttia.

Henkilöstösääntöjen liitteessä XI olevan 3 artiklan mukaisesti palkkoihin ja eläkkeisiin sovellettavien korjauskerrointen päivitys vahvistetaan liitteessä XI olevassa 1 artiklassa tarkoitettujen hintapariteettien ja henkilöstösääntöjen 63 artiklassa tarkoitettujen, kyseisten maiden osalta käytettävien valuuttakurssien välisten suhteiden perusteella.

Palkkojen hintapariteeteilla määritetään, mikä on muissa asemapaikoissa maksettavien palkkojen ostovoiman suhde viitekaupunkina olevassa Brysselissä maksettavien palkkojen ostovoimaan, lukuun ottamatta Luxemburgia, johon ei sovelleta korjauskerrointa. Eurostat laskee hintapariteetit yhteistyössä jäsenvaltioiden tilastolaitosten kanssa.

Eläkkeiden hintapariteeteilla määritetään, mikä on muissa asuinmaissa maksettavien eläkkeiden ostovoiman suhde viitemaana olevassa Belgiassa maksettavien eläkkeiden ostovoimaan. Eurostat laskee hintapariteetit yhteistyössä kansallisten tilastolaitosten kanssa. Henkilöstösääntöjen liitteessä XIII olevan 20 artiklan mukaan korjauskertoimia sovelletaan eläkkeisiin ainoastaan ennen 1. toukokuuta 2004 ansaittuja oikeuksia vastaavalta osalta. Eläkkeisiin sovellettavan korjauskertoimen vähimmäismäärä on 100.

Henkilöstösääntöjen liitteessä VII olevan 17 artiklan 3 kohdan mukaan eräisiin virkamiesten ja muun henkilöstön palkansiirtoihin sovelletaan tiettyjä korjauskertoimia.

3.3.EU:n virkamiesten sekä väliaikaisten ja sopimussuhteisten toimihenkilöiden, joiden asemapaikka on kolmannessa maassa, palkkoihin sovellettavien korjauskertoimien päivitys (henkilöstösääntöjen liitteessä X olevan 13 artiklan 1 kohta)

Henkilöstösääntöjen liitteessä X olevissa 11–13 artiklassa säädetään sellaisten virkamiesten ja muun henkilöstön palkan maksusta, joiden asemapaikka on kolmannessa maassa. Palkka maksetaan euroina EU:ssa, ja siihen sovelletaan Belgiassa työskentelevien virkamiesten palkkaan sovellettavaa korjauskerrointa. Virkamiehen pyynnöstä palkka voidaan kuitenkin maksaa kokonaan tai osaksi asemamaan valuuttana. Palkkaan sovelletaan tällöin asemapaikan korjauskerrointa, ja palkka muunnetaan vastaavan valuuttakurssin mukaan.

Jotta voitaisiin taata mahdollisuuksien mukaan virkamiesten sekä väliaikaisten ja sopimussuhteisten toimihenkilöiden ostovoiman vastaavuus heidän asemapaikastaan riippumatta, korjauskerrointa päivitetään kerran vuodessa henkilöstösääntöjen liitteessä XI vahvistettujen sääntöjen mukaisesti. Päivittämisessä kaikkia arvoja on pidettävä viitteellisinä. Komissio julkaisee päivitetyt arvot kahden viikon kuluessa päivityksestä Euroopan unionin virallisen lehden C-sarjassa.

Eurostat laskee hintapariteetit, joiden avulla määritetään, mikä on muissa, kolmansissa maissa sijaitsevissa asemapaikoissa maksettavien palkkojen ostovoiman suhde Brysselissä maksettavien palkkojen ostovoimaan. Korjauskerroin saadaan jakamalla hintapariteetti valuuttakurssilla. Käytettävät valuuttakurssit määritetään EU:n yleisen talousarvion toteuttamiseen sovellettavien sääntöjen mukaisesti korjauskertoimien soveltamispäivänä voimassa olevien kurssien perusteella.

3.4.EU:n virkamiesten ja muun henkilöstön, joiden asemapaikka on EU:ssa, palkkojen ja eläkkeiden väliaikainen päivitys (henkilöstösääntöjen 65 artiklan 2 kohta)

Henkilöstösääntöjen 65 artiklan 2 kohdassa säädetään, että elinkustannusten muuttuessa huomattavasti mainitun artiklan 1 kohdassa tarkoitetut määrät ja 64 artiklassa tarkoitetut korjauskertoimet päivitetään liitteen XI mukaisesti. Komissio julkaisee päivitetyt määrät ja korjauskertoimet kahden viikon kuluessa päivityksestä Euroopan unionin virallisen lehden C-sarjassa.